b'\n_START_ARTICLE_\nSkeletna mi\xc5\xa1ica\n_START_PARAGRAPH_\nSkeletne mi\xc5\xa1ice so mi\xc5\xa1ice, ki so predvsem pod zavednim nadzorom, so odgovorne za premikanje in gibanje telesa, na primer mi\xc5\xa1ice v spodnjih in zgornjih okon\xc4\x8dinah. Skupaj s sr\xc4\x8dno mi\xc5\xa1ico spadajo skeletne mi\xc5\xa1ice med pre\xc4\x8dnoprogaste mi\xc5\xa1ice. Skeletna mi\xc5\xa1i\xc4\x8dnina se nahaja tudi na primer v jeziku, grlu, trebu\xc5\xa1ni preponi, \xc4\x8deravno na teh mestih njena vloga ni gibanje telesa. Sr\xc4\x8dna mi\xc5\xa1ica se razlikuje od skeletne po tem, da ni pod zavestnim nadzorom in je v tem oziru podobna gladkemu mi\xc5\xa1i\xc4\x8dju._NEWLINE_Skeletno mi\xc5\xa1i\xc4\x8dnino lahko razdelimo na bela in rde\xc4\x8da mi\xc5\xa1i\xc4\x8dna vlakna. Rde\xc4\x8da vlakna so mo\xc4\x8dneje rde\xc4\x8de obarvana zaradi ve\xc4\x8dje vsebnosti mioglobina in so odgovorna za dolgotrajnej\xc5\xa1o aktivnost. Bela mi\xc5\xa1i\xc4\x8dna vlakna so sicer hitrej\xc5\xa1a in mo\xc4\x8dnej\xc5\xa1a, vendar so lahko aktivna le kratek \xc4\x8das._NEWLINE_Skeletne mi\xc5\xa1ice so povezane z okostjem preko kit.\n_START_SECTION_\nStruktura\n_START_PARAGRAPH_\nSkeletna mi\xc5\xa1ica je zgrajena iz mi\xc5\xa1i\xc4\x8dnih vlaken, ki so dolga do 15 cm in ve\xc4\x8d, obdana je z vezivom, ki se imenuje mi\xc5\xa1i\xc4\x8dna ovojnica (fascija). Vezivo obdaja tudi vsako posamezno vlakno in jih zdru\xc5\xbeujejo v mi\xc5\xa1i\xc4\x8dne snope. Vezivno ovojnico okoli posameznega skeletnomi\xc5\xa1i\xc4\x8dnega vlakna imenujemo endomizij, okoli posameznega snopa perimizij, okoli celotne mi\xc5\xa1ice pa epimizij._NEWLINE_Vsako skeletnomi\xc5\xa1i\xc4\x8dno vlakno je zgrajeno iz tiso\xc4\x8dev podolgovatih miofibril. Miofibrile vsebujejo miofilamente, beljakovinske strukture, ki z drsenjem ene ob drugi omogo\xc4\x8dajo kr\xc4\x8denje mi\xc5\xa1i\xc4\x8dne celice._NEWLINE_Pod mikroskopom je posamezno mi\xc5\xa1i\xc4\x8dno vlakno zna\xc4\x8dilno progasto v pre\xc4\x8dni smeri. To progavost dajejo miofibrile, ki so vzdol\xc5\xbeno razporejene, pre\xc4\x8dno pa jih delijo sarkomere. V sarkomerah se prekrivajo miozinski in aktinski miofilamenti, kar vidimo kot cone I, A in H. Tako imenovane \xc4\x8drte Z delijo posamezne sarkomere med seboj. Celi\xc4\x8dna jedra le\xc5\xbeijo ob robovih vlaken; vlakna so ve\xc4\x8djedrna, saj med embrionalnim razvojem nastanejo iz ve\xc4\x8d celic._NEWLINE_Mi\xc5\xa1i\xc4\x8dna vlakna se ne delijo, pove\xc4\x8da se le njihov premer (na primer pri mi\xc5\xa1i\xc4\x8dnem treningu). Torej se \xc5\xa1tevilo celic ne pove\xc4\x8da.'